তথ্যবিবরণী                                                            নম্বর : ৮৭

**দেশবিরোধী ষড়যন্ত্রের বিরুদ্ধে সোচ্চার থাকতে হবে**

**-- পানি সম্পদ উপমন্ত্রী**

ঢাকা, ২৭ আষাঢ় (১১ জুলাই) :

পানি সম্পদ উপমন্ত্রী এ কে এম এনামুল হক শামীম বলেছেন, প্রধানমন্ত্রী শেখ হাসিনার দূরদর্শী নেতৃত্বে দেশ যখন সমৃদ্ধির পথে এগিয়ে যাচ্ছে তখন দেশ ও দেশের বাইরে ষড়যন্ত্র চলছে। অপশক্তিকে আমাদের ঐক্যবদ্ধভাবে রুখতে হবে। সাম্প্রদায়িক রাজনীতি যারা করে তাদের আগামী নির্বাচনের মধ্য দিয়ে এদেশের রাজনীতি থেকে বিতাড়িত করতে হবে। তাদের বিতাড়িত করতে পারলে দেশের শান্তি ফিরে আসবে।

আজ ঢাকায় জাতীয় সংসদের মেম্বারস ক্লাবে ঢাকাস্থ নড়িয়া উপজেলা পেশাজীবী পরিষদের নবনির্বাচিত নেতৃবৃন্দের সঙ্গে মতবিনিময় সভায় প্রধান অতিথির বক্তব্যে উপমন্ত্রী এসব কথা বলেন।

এনামুল হক শামীম বলেন, দেশ এগিয়ে যাক, দেশের মানুষ উন্নত জীবন পাক, বিশ্ব দরবারে মাথা উঁচু করে মর্যাদার আসনে আসীন হোক- এটা অনেকের সহ্য হয় না। এদের বিষয়ে আমাদের সতর্ক থাকতে হবে। যারা ষড়যন্ত্র করে উন্নয়নের অগ্রযাত্রা ব্যাহত করার চেষ্টা করছে তাদের রুখে দিতে হবে। তিনি বলেন, ২০৪১ সালের মধ্যে বাংলাদেশকে উন্নত-সমৃদ্ধ করতে সব ধরনের পরিকল্পনা ও প্রস্তুতি গ্রহণ করা হয়েছে। বঙ্গবন্ধু যে স্বপ্ন নিয়ে দেশ স্বাধীন করেছেন তার সেই স্বপ্ন পূরণ হবেই। এজন্য সবাই একসঙ্গে কাজ করতে হবে।

উপমন্ত্রী বলেন, বঙ্গবন্ধুকন্যা শেখ হাসিনা ক্ষমতায় আছেন বলে সারা দেশের মতো শরীয়তপুর সবদিক থেকে এগিয়ে যাচ্ছে। পদ্মা সেতু হয়েছে। নড়িয়ায় এখন আর নদী ভাঙন নেই। সেখানে জয়বাংলা এভিনিউ ও সোনার বাংলা এভিনিউ নামে পর্যটন এলাকা গড়ে তোলা হয়েছে। পদ্মা সেতুর নওডোবায় পয়েন্ট থেকে শরীয়তপুর হয়ে আলুর বাজার ফেরী ঘাট পর্যন্ত ফোর লেন সড়কের কাজ চলমান রয়েছে৷ শরীয়তপুরে বঙ্গবন্ধু কৃষি বিশ্ববিদ্যালয়ের অনুমোদন হয়েছে। নড়িয়ায় পলিটেকনিক ইনস্টিটিউট অনুমোদন হয়েছে। নড়িয়া উপজেলা স্বাস্থ্য কমপ্লেক্সের কাজ এগিয়ে যাচ্ছে। ননএমপিও ভুক্ত সকল শিক্ষা প্রতিষ্ঠান এমপিও হয়েছে। আজকে শরীয়তপুরের কৃষিপণ্য ইউরোপের বাজারে রপ্তানি হচ্ছে। সবদিকে শরীয়তপুর এগিয়ে যাচ্ছে।

নড়িয়া উপজেলা পেশাজীবী পরিষদের সভাপতি ও অতিরিক্ত সচিব সামসুর রহমান খানের সভাপতিত্বে সভায় বক্তব্য রাখেন সংগঠনের সাবেক সভাপতি আব্দুল্লাহ হারুন পাশা, বর্তমান সাধারণ সম্পাদক ডা. ফারুক হোসেন শেখ, সহ-সভাপতি নুরে হেলাল, প্রকৌশলী ফজলুল হক, আওয়ামী লীগের কেন্দ্রীয় বিজ্ঞান ও প্রযুক্তি উপ কমিটির সদস্য জহির সিকদার, নড়িয়া পৌরসভার মেয়র এ্যাড. আবুল কালাম আজাদ, সংগঠনের যুগ্ম সাধারণ সম্পাদক বিএম মনির হোসেন, মহসিন বেপারী, সাংগঠনিক সম্পাদক প্রফেসর এ কে এম মুজাহিদুল ইসলাম প্রমুখ।

#

গিয়াস/পাশা/আরমান/রফিকুল/সেলিম/২০২৩/২০৪০ ঘণ্টা

তথ্যবিবরণী                                                            নম্বর : ৮৬

**শেখ হাসিনার আমলে দেশের মানুষ শান্তিতে আছে**

**-- খাদ্যমন্ত্রী**

নিয়ামতপুর (নওগাঁ), ২৭ আষাঢ় (১১ জুলাই) :

খাদ্যমন্ত্রী বীর মুক্তিযোদ্ধা সাধন চন্দ্র মজুমদার বলেছেন, শেখ হাসিনার আমলে দেশের মানুষ শান্তিতে আছে। ২০০৮ সালের সাথে ২০২৩ সালের আর্থসামাজিক অবস্থা তুলনা করলে বলতে হবে এখন মানুষ হাজার গুণ ভালো আছে।

আজ নিয়ামতপুর কলেজ মাঠ প্রাঙ্গণে বাংলাদেশ আওয়ামী যুবলীগ নিয়ামতপুর উপজেলা শাখার ত্রিবার্ষিক সম্মেলনে প্রধান অতিথির বক্তৃতায় এসব কথা বলেন।

খাদ্যমন্ত্রী বলেন, প্রধানমন্ত্রী শেখ হাসিনা বলেছিলেন তিনি ঘরে ঘরে বিদ্যুৎ দেবেন, তিনি ঘরে ঘরে বিদ্যুৎ দিয়েছেন। বীর মুক্তিযোদ্ধাদের জন্য বীর নিবাস তৈরি করে দিয়েছেন। তাঁদের সম্মানীভাতা বাড়িয়েছেন। গৃহহীন মানুষের ঘর তৈরি করে দিয়েছেন। বয়স্কদের ভাতা দিচ্ছেন, বিধবারাও ভাতা পাচ্ছেন। এমন কোনো খাত নেই যেখানে প্রধানমন্ত্রীর সাহায্য - সহযোগিতা পৌঁছেনি। দেশের উন্নয়নে শেখ হাসিনাকে আবারো প্রধানমন্ত্রী করতে হবে। এসময় প্রধানমন্ত্রীর উন্নয়ন বার্তা ঘরে ঘরে পৌঁছাতে যুবলীগের নেতাকর্মীদের আহ্বান জানান।

বিএনপির একদফা আন্দোলন কি জনগণ জানতে চায় উল্লেখ করে সাধন চন্দ্র মজুমদার বলেন, তত্ত্বাবধায়ক সরকার এদেশে আর আসবে না। তত্ত্বাবধায়ক সরকার ব্যবস্থার অবসান হয়েছে আদালতের নির্দেশে। প্রধানমন্ত্রী শেখ হাসিনা প্রধানমন্ত্রী থাকবেন এবং নির্বাচন কমিশন সুষ্ঠু নির্বাচনের ব্যবস্থা করবে।

কৃষকবান্ধব সরকারের সময়োপযোগী পদক্ষেপের কারণে দেশে খাদ্য সংকট হয়নি, হবেও না। কৃষকের জন্য সরকার ভরতুকি মূল্যে সার দিচ্ছে। বিনামূল্যে বীজ ও কৃষি উপকরণ দিচ্ছে। কৃষক তার ফসলের ন্যায্য মূল্য পাচ্ছে। অথচ বিএনপির আমলে সার চেয়ে কৃষক গুলি খেয়েছিল। প্রাণ গিয়েছিল ১৯ জন কৃষকের। তারা বলতো বেশি ফসল ফলালে বিদেশি সাহায্য পাওয়া যাবে না। তারা এদেশকে ভিক্ষুকের দেশ জানাতে চেয়েছিল।

খাদ্যমন্ত্রী বলেন, এ বছর দেশে বোরো ও আমনের বাম্পার ফলন হয়েছে। খাদ্য ঘাটতি নেই -আমদানির দরকারও হবে না। প্রধানমন্ত্রী শেখ হাসিনা বলেছেন এক ইঞ্চি জমিও অনাবাদি রাখা যাবে না। এদেশের কৃষক প্রধানমন্ত্রীর আহ্বানে সাড়া দিয়েছে। কৃষক উৎপাদন বাড়িয়ে দিয়েছে। দেশে আর দুর্ভিক্ষ হওয়ার সম্ভাবনা নেই।

নিয়ামতপুর উপজেলা আওয়ামী লীগের ভারপ্রাপ্ত সভাপতি মোঃ আনোয়ারুজ্জামান (সাগর) এর সভাপতিত্বে সম্মানিত অতিথি হিসাবে বক্তব্য রাখেন বাংলাদেশ আওয়ামী যুবলীগের সাধারণ সম্পাদক মোঃ মাইনুল হোসেন খান নিখিল, যুগ্মসাধারণ সম্পাদক বিশ্বাস মুতিউর রহমান বাদশা, সাংগঠনিক সম্পাদক ডা. হেলাল উদ্দিন এবং নিয়ামতপুর উপজেলা আওয়ামী লীগ ও যুবলীগের নেতৃবৃন্দ।

#

কামাল/পাশা/আরমান/মোশারফ/সেলিম/২০২৩/১৯৪০ ঘণ্টা

তথ্যবিবরণী নম্বর : ৮৫

**এফডিআই আকর্ষণে একসাথে বিডা ও বিজপ্রো’র সমঝোতা স্মারক স্বাক্ষরিত**

ঢাকা, ২৭ আষাঢ় (১১ জুলাই):

আজ বিডা’র কনফারেন্স কক্ষে বাংলাদেশ বিনিয়োগ উন্নয়ন কর্তৃপক্ষ (বিডা)-এর নির্বাহী সদস্য মোহসিনা ইয়াসমিনের সভাপতিত্বে বিজপ্রো লিমিটেডের সাথে বাংলাদেশ বিনিয়োগ উন্নয়ন কর্তৃপক্ষ (বিডা)-এর এফডিআই আকর্ষণের (ফরেন ডিরেক্ট ইনভেস্টমেন্ট) সহযোগিতা সংক্রান্ত সমঝোতা স্মারক (MoU) স্বাক্ষরিত হয়। বিডা’র পক্ষে বিডা’র নির্বাহী সদস্য মোহসিনা ইয়াসমিন এবং বিজপ্রো লিমিটেডের পক্ষে ম্যানেজিং ডিরেক্টর মোঃ আবু সালেহ সমঝোতা স্মারকে স্বাক্ষর করেন।

অনুষ্ঠানে প্রধান অতিথির বক্তব্যে লোকমান হোসেন মিয়া বলেন, কোভিড প্যান্ডামিক পরে দুনিয়াতে এখন চলছে ইউক্রেন রাশিয়া যুদ্ধ যার ফলে বিশ্বের অধিকাংশ দেশে বিনিয়োগ কমেছে, শুরু হয়েছে অর্থনৈতিক মন্দার পরিবেশ কিন্তু এই অর্থনৈতিক দুর্যোগের মধ্যেও গত বছর অর্থাৎ ২০২২-২৩ অর্থবছরে বাংলাদেশে এসেছে রেকর্ড সংখ্যক বৈদেশিক বিনিয়োগ। যার পরিমাণ প্রায় ৩ দশমিক ৪৮ বিলিয়ন মার্কিন ডলার। এর কারণ হচ্ছে বাংলাদেশের ধারাবাহিক উন্নয়ন, গত ১৫ বছর আগের পরিবেশের সাথে তুলনা করলে আমাদের উন্নয়ন বিস্ময়কর। অবকাঠামো খাতে আমাদের উন্নয়ন, বিভিন্ন বাণিজ্য ও বিনিয়োগ পলিসি আধুনিকায়নসহ বিনিয়োগকারীদের সর্বোচ্চ আধুনিক স্মার্ট সেবা এর মূল কারণ।

অনুষ্ঠানে বিশেষ অতিথির বক্তব্যে বিজপ্রো লিমিটেডের ম্যানেজিং ডিরেক্টর মোঃ আবু সালেহ বলেন, এক সময়ে বাংলাদেশে বৈদেশিক বিনিয়োগ খুবই কম আসত কিন্তু এক যুগ ধরে বর্তমান সরকারের উদার বিনিয়োগ নীতি, অবকাঠামো উন্নয়ন, যুগোপযোগী বিনিয়োগ পলিসি ও স্মার্ট সেবার ফলে বাংলাদেশে বিনিয়োগের অনেক ক্ষেত্র তৈরি হয়েছে। আর দিন দিন বৈদেশিক বিনিয়োগ বৃদ্ধি পাচ্ছে, এই বৈশ্বিক মন্দার ভেতরেও গত অর্থবছরে ২০ শতাংশের ওপরে বৈদেশিক বিনিয়োগ বৃদ্ধি পেয়েছে। যা সামনের বছরগুলোতে আরো বেশি বৃদ্ধি পাবে, তাই বাংলাদেশের উন্নয়নে এফডিআই আকর্ষণের জন্য বিজপ্রো সহযোগী হিসেবে কাজ করতে চায়।

বিজপ্রো গ্রুপের চেয়ারম্যান বলেন, আজ এ সমঝোতা স্মারক স্বাক্ষরের ফলে বিডা ও বিজপ্রো লিমিটেডের মধ্যে একটি কৌশলগত অংশীদারিত্বের সৃষ্টি হয়েছে, এর ফলে বিনিয়োগ আকর্ষণ, বিনিয়োগ পরিবেশ উন্নয়ন ও বিশ্বব্যাপী ব্র্যান্ড বাংলাদেশের প্রচার ও প্রসারে বিভিন্ন সভা, সেমিনার, রোড শো আয়োজনসহ সহযোগিতার ভিত্তিতে এক সাথে কাজ করবে বিডা ও বিজপ্রো।

অনুষ্ঠানে বিজপ্রো লিমিটেড ও বিডা’র শীর্ষ কর্মকর্তাবৃন্দসহ বিভিন্ন মিডিয়ার সংবাদ প্রতিনিধিগণ উপস্থিত ছিলেন।

#

প্রশান্ত/পাশা/মোশারফ/রফিকুল/জয়নুল/২০২৩/২০১৫ঘণ্টা

তথ্যবিবরণী নম্বর : ৮৪

**সংস্কৃতি প্রতিমন্ত্রীর সঙ্গে আইসিসিআর-এর মহাপরিচালকের সাক্ষাৎ**

ঢাকা, ২৭ আষাঢ় (১১ জুলাই):

ইন্ডিয়ান কাউন্সিল অব কালচারাল রিলেশন (আইসিসিআর) এর মহাপরিচালক (ভারত সরকারের সচিব) কুমার তুহিন (Kumar Tuhin) আজ সংস্কৃতি বিষয়ক প্রতিমন্ত্রী কে এম খালিদের সঙ্গে তাঁর সচিবালয়স্থ কার্যালয়ে সৌজন্য সাক্ষাৎ করেন।

সাক্ষাৎকালে বন্ধুপ্রতিম দু’দেশের মধ্যে সাংস্কৃতিক বিনিময় ও সহযোগিতা বৃদ্ধি, প্রত্নতত্ত্ব খাতে সহযোগিতা, ভারতে অনুষ্ঠেয় জি-২০ সম্মেলনে সাংস্কৃতিক দল প্রেরণসহ পারস্পরিক স্বার্থসংশ্লিষ্ট বিভিন্ন বিষয়ে বিস্তারিত আলোচনা করা হয়।

আইসিসিআর এর মহাপরিচালককে স্বাগত জানিয়ে সংস্কৃতি প্রতিমন্ত্রী বলেন, ঐতিহাসিকভাবে ভারত ও বাংলাদেশ বন্ধুপ্রতিম দেশ। এখন সময় এসেছে পারস্পরিক বন্ধনকে দৃঢ় থেকে দৃঢ়তর করণ এবং আরও উঁচু মাত্রায় নিয়ে যাওয়া। প্রতিমন্ত্রীকে ধন্যবাদ জানিয়ে আইসিসিআর এর মহাপরিচালক বলেন, ভারতও অনুরূপভাবে পারস্পরিক সম্পর্ককে আরও দৃঢ় করতে আগ্রহী। তিনি বলেন, দু’দেশের সম্পর্ক ও বন্ধনকে শক্তিশালী করার অন্যতম মাধ্যম হচ্ছে সাংস্কৃতিক কূটনীতি ও সংস্কৃতি বিনিময়।

কুমার তুহিন বলেন, আসন্ন জি-২০ সম্মেলনে বাংলাদেশকে অতিথি রাষ্ট্র হিসেবে আমন্ত্রণ জানানো হয়েছে। সেখানে বাংলাদেশ একটি সাংস্কৃতিক প্রতিনিধিদল প্রেরণ করতে পারে। এ বিষয়ে আইসিসিআর মহাপরিচালককে আশ্বস্ত করে সংস্কৃতি প্রতিমন্ত্রী বলেন, বাংলাদেশ এ সম্মেলনে সাংস্কৃতিক দল প্রেরণ করবে। কে এম খালিদ বলেন, আগামী সেপ্টেম্বর মাসে দু'দেশের শিল্পীদের অংশগ্রহণে সাংস্কৃতিক উৎসব আয়োজন করা যেতে পারে, যাতে পারস্পরিক সাংস্কৃতিক বিনিময় আরো বেগবান হয়।

আইসিসিআর মহাপরিচালক বলেন, আইসিসিআর চারু ও কারুকলা, ভাষা, সংগীতসহ শিল্প-সংস্কৃতির বিভিন্ন শাখায় শিক্ষার্থীদের বৃত্তি প্রদান করে থাকে। তিনি বলেন, আইসিসিআর বাংলাদেশের প্রায় এক হাজার শিক্ষার্থীকে বৃত্তি প্রদান করেছে যারা ভারতের বিভিন্ন বিশ্ববিদ্যালয়ে পড়াশোনা করছে। কুমার তুহিন এসময় বাংলাদেশের প্রত্নতাত্ত্বিক সংস্কার-সংরক্ষণসহ প্রত্নতাত্ত্বিক খাতে সহযোগিতার বিষয়ে আগ্রহ প্রকাশ করেন।

সাক্ষাৎকালে ঢাকাস্থ ভারতীয় দূতাবাসের উপহাইকমিশনার ড. বিনয় জর্জ (Dr. Binoy George), সংস্কৃতি বিষয়ক মন্ত্রণালয়ের যুগ্মসচিব সুব্রত ভৌমিক, ইন্দিরা গান্ধী কালচারাল সেন্টার ঢাকার পরিচালক মৃন্ময় চক্রবর্তী, প্রতিমন্ত্রীর একান্ত সচিব (উপসচিব) মোহাম্মদ আলতাফ হোসেন প্রমুখ উপস্থিত ছিলেন।

#

ফয়সল/পাশা/মোশারফ/জয়নুল/২০২৩/১৮৫৫ঘণ্টা

তথ্যবিবরণী নম্বর : ৮৩

**জনগণের ভাগ্যোন্নয়নে সংকল্পবদ্ধ হয়ে কাজ করছেন প্রধানমন্ত্রী   
 --- পরিবেশমন্ত্রী**

বড়লেখা (মৌলভীবাজার) ২৭ আষাঢ় (১১ জুলাই):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বাংলার জনগণের ভাগ্যোন্নয়নে প্রধানমন্ত্রী শেখ হাসিনা দৃঢ় সংকল্পবদ্ধ হয়ে কাজ করছেন। তাঁর নেতৃত্বে নানামুখী উন্নয়ন কর্মকাণ্ডের মধ্য দিয়ে দেশ এগিয়ে যাচ্ছে। বিরোধী জোট উন্নয়নকে বাধাগ্রস্ত ও দেশকে অস্থিতিশীল করতে চেষ্টা করছে। তবে বাংলাদেশের অপ্রতিরোধ্য উন্নয়ন ও অগ্রযাত্রাকে কেউ বাধাগ্রস্ত করতে পারবে না। দেশের জনগণ তাদের এই ষড়যন্ত্র রুখে দেবে।

আজ মৌলভীবাজারের বড়লেখায় মৌলভীবাজার-চান্দগ্রাম আঞ্চলিক সড়কের বড়লেখা আদালত এলাকা থেকে শাহবাজপুর রেল গেট (উত্তর চৌমুহনী) পর্যন্ত ২ হাজার ৭০০ মিটার সড়ক প্রশস্তকরণ কাজের উদ্বোধন অনুষ্ঠানে মন্ত্রী এসব কথা বলেন। সড়ক ও জনপথ বিভাগের বাস্তবায়নে এই কাজে সরকারের ব্যয় হচ্ছে ৩৪ কোটি টাকা।

আন্দোলনরত বিরোধীদলগুলোর উদ্দেশে পরিবেশমন্ত্রী বলেন, আগামীতে সুষ্ঠু নির্বাচন হবে, জনগণ যাদের সমর্থন দেবে, তারাই দেশ পরিচালনা করবে, তাই অযথা নৈরাজ্য সৃষ্টি করবেন না। পরিবেশমন্ত্রী বলেন, চলমান উন্নয়ন অব্যাহত রাখতে প্রধানমন্ত্রী শেখ হাসিনার বিকল্প নেই। তাঁর দূরদর্শী নেতৃত্বে পরিকল্পনা মতো বাংলাদেশ তার গন্তব্যে পৌঁছে যাবে। দেশের অভাবনীয় উন্নয়নের জন্য বিশ্বনেতারাও শেখ হাসিনার প্রশংসা করছেন।

অনুষ্ঠানে উপস্থিত ছিলেন বড়লেখা উপজেলা পরিষদ চেয়ারম্যান সোয়েব আহমদ, মৌলভীবাজার সড়ক ও জনপথ বিভাগের নির্বাহী প্রকৌশলী মোঃ জিয়া উদ্দিন, বড়লেখা উপজেলা নির্বাহী কর্মকর্তা সুনজিত কুমার চন্দ, বড়লেখা পৌরসভার মেয়র আবুল ইমাম মোঃ কামরান চৌধুরী এবং বড়লেখা উপজেলা পরিষদের ভাইস চেয়ারম্যান মোহাম্মদ তাজ উদ্দিন প্রমুখ।

মন্ত্রী এরপর জুড়ী উপজেলার জুড়ি-লাঠিটিলা আঞ্চলিক মহাসড়কের নাইট চৌমুহনা থেকে খাদ্য গুদাম অংশ রাস্তার রিজিড পেভমেন্ট নির্মাণ কাজের উদ্বোধন করেন।

#

দীপংকর/পাশা/মোশারফ/রফিকুল/লিখন/২০২৩/১৬৩৩ ঘণ্টা

তথ্যবিবরণী                                                                   নম্বর : ৮২

টেলিভিশনে স্ক্রল আকারে প্রচারের জন্য

**সকল ইলেক্ট্রনিক মিডিয়া**

ঢাকা, ২৭ আষাড় (১১ জুলাই):

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা :

“ন্যাশনাল প্রোডাকটিভিটি অর্গানাইজেশন (এনপিও), শিল্প মন্ত্রণালয় কর্তৃক প্রদেয় ন্যাশনাল প্রোডাকটিভিটি এন্ড কোয়ালিটি এক্সিলেন্স অ্যাওয়ার্ড ও ইনস্টিটিউশনাল এপ্রিসিয়েশন অ্যাওয়ার্ড ২০২২ এর আবেদন ফরম গ্রহণ ও জমা প্রদানের শেষ সময় আগামী ৩১ জুলাই। বিস্তারিত জানা যাবে www.npo.gov.bd**” ওয়েবসাইটে \_\_ শিল্প মন্ত্রণালয়।**

#

শাহীন/পাশা/মোশারফ/রফিকুল/রেজাউল/২০২৩/১৬৫৮ ঘণ্টা

তথ্যবিবরণী                                                                   নম্বর : ৮১

টেলিভিশনে স্ক্রল আকারে প্রচারের জন্য

**সকল ইলেক্ট্রনিক মিডিয়া**

ঢাকা, ২৭ আষাড় (১১ জুলাই):

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা :

“আগামী ১৫ জুলাই পার্বত্য চট্টগ্রাম বিষয়ক মন্ত্রণালয়ের ২৫তম প্রতিষ্ঠাবার্ষিকী উপলক্ষ্যে সবাইকে শুভেচ্ছা**” জানিয়েছে পার্বত্য চট্টগ্রাম বিষয়ক মন্ত্রণালয়।**

#

আরিফ/পাশা/মোশারফ/রফিকুল/রেজাউল/২০২৩/১৬৫০ ঘণ্টা

তথ্যবিবরণী নম্বর : ৮০

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৭ আষাড় (১১ জুলাই):

          স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ৬৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৪ দশমিক ৪২ শতাংশ। এ সময় ১৪৯৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৬৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১০ হাজার ১৩৯ জন।

                                                      #

রাশেদা/পাশা/মোশারফ/রফিকুল/লিখন/২০২৩/ ১৬৩৩ ঘণ্টা

তথ্যবিবরণী                                                           নম্বর : ৭৯

**স্মার্ট বাংলাদেশ ভিশন বাস্তবায়নে সর্বাত্মক প্রচেষ্টা গ্রহণ করতে হবে**

**-- ডাক ও টেলিযোগাযোগ মন্ত্রী**

ঢাকা, ২৭ আষাঢ় (১১ জুলাই) :

ডাক ও টেলিযোগাযোগ মন্ত্রী মোস্তাফা জব্বার বলেছেন, ডিজিটাল বাংলাদেশ অর্জনের ধারাবাহিকতায় স্মার্ট বাংলাদেশ ভিশন বাস্তবায়নে সর্বাত্মক প্রচেষ্টা গ্রহণ করতে হবে। ডিজিটাল সংযুক্তির পথ বেয়েই স্মার্ট বাংলাদেশ গড়ে উঠবে। ডিজিটাল সংযুক্তির মহাসড়ক নির্মাণে ডাক ও টেলিযোগাযোগ বিভাগের ওপর অর্পিত দায়িত্ব পালনের সক্ষমতা সামনের দিনগুলোতে আরো সুদৃঢ় করতে হবে।

মন্ত্রী আজ বাংলাদেশ সচিবালয়ে ডাক ও টেলিযোগাযোগ বিভাগের সম্মেলন কক্ষে ডাক ও টেলিযোগাযোগ বিভাগ ও এর আওতাধীন অধিদপ্তর, দপ্তর ও সংস্থাসমূহের মধ‌্যে বার্ষিক কর্মসম্পাদন চুক্তি স্বাক্ষর অনুষ্ঠানে প্রধান অতিথির বক্তৃতায় এসব কথা বলেন। স্ব স্ব প্রতিষ্ঠানের পক্ষে অধিদপ্তর ও সংস্থাপ্রধানগণ মন্ত্রীর উপস্থিতিতে অনুষ্ঠানের সভাপতি ডাক ও টেলিযোগাযোগ সচিব আবু হেনা মোরশেদ জামানের সাথে চুক্তি স্বাক্ষর করেন।

মন্ত্রী রূপান্তরের অগ্রযাত্রা আরো বেগবান করতে দক্ষ মানব সম্পদের প্রয়োজনীয়তার ওপর গুরুত্বারোপ করে বলেন, মানুষ কাজ না করলে কর্ম সম্পাদন হবে না। সরকারের মূল উদ্দেশ‌্য হচ্ছে পশ্চাৎপদ দেশে থেকে উঠে দাঁড়ানোর চেষ্টা। তিনি বলেন, চতুর্থ শিল্পবিপ্লব আলোচিত একটি বিষয়। মানুষের ঘাটতির কারণে ইউরোপ প্রযুক্তিকে মানুষের বিকল্প ভেবেছিলো কিন্তু মানুষের বিকল্প কোনো প্রযুক্তি হতে পারে না। জাপান মানুষ ও প্রযুক্তির সমন্বয়ে সোস‌্যাইটি ফাইভ পয়েন্ট জিরো বা পঞ্চম শিল্পবিপ্লবের ধারণা নিয়ে কাজ করছে। ঠিক তেমনি পঞ্চম শিল্পবিপ্লব বা স্মার্ট বাংলাদেশ হচ্ছে প্রযুক্তি ও মানুষের মিশেলে উন্নত ও সমৃদ্ধ বাংলাদেশ প্রতিষ্ঠার সংগ্রাম। এ সংগ্রাম এগিয়ে নিতে আমাদের অগ্রণী ভূমিকা পালন করতে হবে। মন্ত্রী কর্মসম্পাদন চুক্তির সফল বাস্তবায়নের মাধ‌্যমে নিজ নিজ প্রতিষ্ঠানসমূহের অর্পিত দায়িত্ব বিগত দিনগুলোর মতো আগামী দিনগুলোতেও সফল হবেন বলে আশাবাদ ব‌্যক্ত করেন।

অনুষ্ঠানে বিটিআরসি’র চেয়ারম‌্যান শ‌্যাম সুন্দর সিকদার এবং বাংলাদেশ স‌্যাটেলাইট কোম্পানি লিমিটেডের চেয়ারম‌্যান ও সিইও ড. শাহজাহান মাহমুদ, ডাক ও টেলিযোগাযোগ বিভাগের অধীনস্থ অধিদপ্তর এবং সংস্থাসমূহের প্রধানগণ উপস্থিত ছিলেন।

#

শহিদুল/পাশা/রফিকুল/সেলিম/২০২৩/১৬৩০ ঘণ্টা

তথ্যবিবরণী নম্বর : ৭৮

**বিএনপির বারবার একদফা দাবি ঘোষণা কোনো গুরুত্ব বহন করে না**

**--- তথ্য ও সম্প্রচার মন্ত্রী**

ঢাকা, ২৭ আষাড় (১১ জুলাই):

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপি মাঝে মধ্যে এক দফার আন্দোলন ঘোষণা করে। সুতরাং তাদের আবার নতুন করে এক দফার আন্দোলনের ঘোষণা এটা যে বিশেষ গুরুত্ববহ তা নয়। তবে আমরা জনগণকে সাথে নিয়ে মাঠে থাকবো, দেশে কাউকে বিশৃঙ্খলা সৃষ্টি করার সুযোগ দেবো না।’

আজ সচিবালয়ে মন্ত্রণালয়ের সভাকক্ষে সমসাময়িক বিষয়ে মতবিনিময়কালে সাংবাদিকদের প্রশ্নের জবাবে মন্ত্রীএ কথা বলেন।

১২ জুলাই বিএনপির একদফা দাবি ঘোষণা নিয়ে প্রশ্নের জবাবে সম্প্রচারমন্ত্রী বলেন, ‘আমরা অতীতেও দেখেছি বিএনপি যখনই কর্মসূচি ঘোষণা করে, তখনই তারা বিশৃঙ্খলা সৃষ্টির অপচেষ্টা চালায়, জনজীবনে ভোগান্তি ঘটায়। দেশে বিশৃঙ্খলা সৃষ্টি করে ঘোলা পানিতে মাছ শিকারই তাদের মূল উদ্দেশ্য। সেই সুযোগ আমরা দেবো না। বাংলাদেশ আওয়ামী লীগ একটি রাজনৈতিক দল, আমরা রাজনৈতিক কর্মসূচি দিয়ে মাঠে থাকবো, জনগণের পাশে থাকবো।’

ড. হাছান মাহ্‌মুদ বলেন, ‘ইউরোপীয় ইউনিয়ন প্রতিনিধিদল এখন দেশে অবস্থান করছে। এই সময় তাদের এ ধরনের কর্মসূচি দেওয়ার অর্থ হচ্ছে, তারা আসলেই কর্মসূচিগুলো জনগণকে দেখাতে চায় না, বিদেশিদের দেখাতে চায়। বিদেশিরা তাদের শক্তি সামর্থ্য নিয়ে সন্দিহান। তারা শক্তি দেখানোর জন্য চেষ্টা করছে মাত্র।’

মন্ত্রী বলেন, ‘আসলে বিদেশিদের কাছে বিএনপির শক্তি প্রদর্শন করার কোনো প্রয়োজন তো নেই। তাদের যদি কোনো অনুযোগ, অভিযোগ থাকে সেটি জনগণের কাছে বলতে হবে। কিন্তু দুঃখজনক হলেও সত্য তাদের সমস্ত কর্মসূচি, সমস্ত কথাবার্তা হচ্ছে বিদেশিদের মনোযোগ আকর্ষণ করার চেষ্টাপ্রসূত। এটি রাজনৈতিক দল হিসেবে তাদের দেউলিয়াত্বই প্রকাশ করে।’

জাতীয় সংসদে নির্বাচন পরিচালনা সংক্রান্ত রিপ্রেজেন্টেশন অব্ দি পিপল অর্ডার (আরপিও) সংশোধন বিল পাস হওয়ায় নির্বাচন কমিশন সন্তোষ প্রকাশ করলেও বিএনপি বিরূপ মন্তব্য করেছে, এ নিয়ে প্রশ্নের জবাবে মন্ত্রী বলেন, ‘নির্বাচন অনুষ্ঠান করবে নির্বাচন কমিশন। তারা যখন সন্তোষ প্রকাশ করে আমি সেটির সাথে সহমত পোষণ করি। কারণ নির্বাচন কমিশনই বলছে যে, তারা আরপিও সংশোধনের যে প্রস্তাব দিয়েছিলো সেটি যেভাবে সংসদে পাশ হয়েছে সেটি নিয়ে তারা সন্তুষ্ট। নির্বাচন কমিশন যে শক্তিশালী অবস্থানে আছে সেই অবস্থানে থেকে তারা একটি সুষ্ঠু, অবাধ, নিরপেক্ষ, স্বচ্ছ অংশগ্রহণমূলক নির্বাচন উপহার দিতে পারবে, সেটিই আমাদের প্রত্যাশা।’

বিএনপি মহাসচিবের সাম্প্রতিক মন্তব্য ‘আমরা রাজা-রানির দেশে বাস করতে চায়নি, গণতন্ত্রের জন্য দেশ স্বাধীন করেছিলাম’ এ বিষয়ে আওয়ামী লীগের যুগ্ম সাধারণ সম্পাদক বলেন, ‘মির্জা ফখরুল ইসলাম আলমগীর সাহেব কখন মুক্তিযুদ্ধ করেছেন আমি সেই প্রশ্ন রাখতে চাই। মুক্তিযুদ্ধের পরে তো উনি কিছুদিন উনার বাবাসহ আত্মগোপনে ছিলেন। উনি তো মুক্তিযুদ্ধ করেন নাই। বরং ক’দিন আগে মির্জা ফখরুল সাহেব বলেছেন, পাকিস্তানই ভালো ছিলো। যে দলের মহাসচিব পাকিস্তানই ভালো ছিলো বলে সেই দল বাংলাদেশের স্বাধীনতা সার্বভৌমত্বে কতটুকু বিশ্বাস করে সেটি নিয়েই তো প্রশ্ন থেকে যায়। কারণ তার দল তাকে শো’কজ করেনি বা তার পদ থেকে বাদ দেয়নি। সুতরাং মির্জা ফখরুল সাহেবরা ‘বাংলাদেশ’ কতটুকু বিশ্বাস করে সেটি প্রশ্ন। তিনি রাজা-রানি বলতে কি বেগম খালেদা জিয়াকে বুঝিয়েছেন কি না সেটিও প্রশ্ন।’

#

আকরাম/পরীক্ষিৎ/রাসেল/মাহমুদা/কলি/মাসুম/২০২৩/১৫৩৭ ঘণ্টা

তথ্যবিবরণী                                                           নম্বর : ৭৭

**আইসিটি প্রতিমন্ত্রীর সাথে ঢাকাস্থ মার্কিন দূতাবাসের প্রতিনিধি দলের বৈঠক**

ঢাকা, ২৭ আষাঢ় (১১ জুলাই) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলকের সাথে ঢাকাস্থ মার্কিন দূতাবাসের ডিপার্টমেন্ট অভ কমার্সের ডেপুটি চিফ কাউন্সিল জো ইয়াং এর নেতৃত্বে এক প্রতিনিধিদল আজ রাজধানীর আগারগাঁওয়ে আইসিটি টাওয়ারে সাক্ষাত করেন।

এসময় তাঁরা বাংলাদেশের প্রযুক্তি বাজারে মার্কিন বিনিয়োগ বাড়ানোর জন্য বিনিয়োগবান্ধব নির্দেশিকা ও নীতি-কৌশল তৈরির প্রয়োজনীয়তা, তথ্য সুরক্ষা আইনের বর্তমান অবস্থা, ওটিটি রেগুলেশনসসহ আইসিটি ইনিসিয়েটিভস এবং প্রধানমন্ত্রী শেখ হাসিনা ঘোষিত ২০৪১ সালের মধ্যে স্মার্ট বাংলাদেশ বির্নিমাণের প্রতিশ্রুতি ও দৃষ্টিভঙ্গি নিয়ে আলোচনা করেন

বৈঠকে বন্ধুপ্রতিম যুক্তরাষ্ট্র ও বাংলাদেশের পারস্পরিক স্বার্থসংশ্লিষ্ট বিভিন্ন বিষয় নিয়ে বিশেষ করে মার্কিন সাইবার নিরাপত্তায় কর্মরত দলের সদস্যদের দক্ষতা, জ্ঞান ও অভিজ্ঞতা বিনিময়ের মাধ্যমে বাংলাদেশের সাইবারকে সহযোগিতার মাধ্যমে কিভাবে নিরাপদ রাখা যায় সে বিষয়ে আলোচনা হয়। এছাড়া প্রতিমন্ত্রী বাংলাদেশের DEIED, EDGE এবং SHIFT প্রকল্পের অধীনে বিভিন্ন কার্যক্রম এবং স্টারলিংক মার্কিন স্পেসএক্স কোম্পানিকে বাংলাদেশে নিয়ে আসার জন্য প্রতিনিধিদলের প্রতি আহ্বান জানান।

প্রতিমন্ত্রী ক্যাশলেস ও ইনক্লুসিভ সোসাইটির গুরুত্বসহ বিভিন্ন কার্যক্রম বিষয়ে আলোকপাত করেন। তিনি বলেন, বাংলাদেশের প্রযুক্তি বাজারে মার্কিন বিনিয়োগের মাধ্যমে দু’দেশের ডিজিটাল অর্থনীতির বিকাশের পথ সুগম করবে। বাংলাদেশ ও যুক্তরাষ্ট্রের একই লক্ষ্যগুলো নিয়ে একসাথে কাজ করার বেশ সুযোগ রয়েছে বলেও তিনি উল্লেখ করেন।

এ সময় ঢাকাস্থ মার্কিন দূতাবাসের জেনারেল কাউন্সিল অফিসের সিনিয়র অ্যাটর্নি জোসেফ এল গাট্টুসো, অর্থনীতি, বিজ্ঞান ও প্রযুক্তি বিষয়ক অফিসার জেমস্ এস গার্ডিনার, এনার্জি-ইএসটিএইচ এবং আইসিটি বিভাগের ঊর্ধ্বতন কর্মকর্তাগণ উপস্থিত ছিলেন।

#

শহিদুল/মেহেদী/পরীক্ষিৎ/রাসেল/কামাল/২০২৩/১৫৫০ ঘণ্টা

তথ্যবিবরণী                                                                  নম্বর : ৭৬

**সংসদ সদস্য রেবেকা মমিনের মৃত্যুতে মন্ত্রিপরিষদের সদস্যবৃন্দের শোক**

ঢাকা, ২৭ আষাঢ় (১১ জুলাই) :

নেত্রকোনা-৪ আসনের সংসদ সদস্য রেবেকা মমিনের মৃত্যুতে মন্ত্রী ও প্রতিমন্ত্রীবর্গ গভীর শোক ও দুঃখ প্রকাশ করেছেন।

পৃথক পৃথক শোকবার্তায় তাঁরা মরহুমার বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

সংসদ সদস্য রেবেকা মমিনের মৃত্যুতে গভীর শোক ও দুঃখ প্রকাশ করেছেন তথ্য ও সম্প্রচার মন্ত্রী ড. হাছান মাহ্‌মুদ; অর্থমন্ত্রী আ হ ম মুস্তফা কামাল; স্থানীয় সরকার মন্ত্রী মোঃ তাজুল ইসলাম; পরিকল্পনা মন্ত্রী এম এ মান্নান; বস্ত্র ও পাটমন্ত্রী গোলাম দস্তগীর গাজী, বীরপ্রতীক; বাণিজ্যমন্ত্রী টিপু মুনশি; সমাজকল্যাণ মন্ত্রী নুরুজ্জামান আহমেদ; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; বিজ্ঞান ও প্রযুক্তি মন্ত্রী স্থপতি ইয়াফেস ওসমান এবং সমাজকল্যাণ প্রতিমন্ত্রী মোঃ আশরাফ আলী খান খসরু; গৃহায়ন ও গণপূর্ত প্রতিমন্ত্রী শরীফ আহমেদ; পরিকল্পনা প্রতিমন্ত্রী ড. শামসুল আলম; পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য; সংস্কৃতি বিষয়ক প্রতিমন্ত্রী কে এম খালিদ এবং ধর্ম বিষয়ক প্রতিমন্ত্রী মোঃ ফরিদুল হক খান।

#

আকরাম/পাশা/আরমান/রফিকুল/সেলিম/২০২৩/১৯৪০ ঘণ্টা

তথ্যবিবরণী নম্বর : ৭৫

**সংসদ সদস্য রেবেকা মমিনের মৃত্যুতে ডেপুটি স্পিকারের শোক**

পাবনা, ২৭ আষাড় (১১ জুলাই):

বাংলাদেশ জাতীয় সংসদের ডেপুটি স্পিকার মোঃ শামসুল হক টুকু সংসদ সদস্য রেবেকা মমিনের মৃত্যুতে গভীর শোক ও দুঃখ প্রকাশ করেছেন। তিনি বাংলাদেশ আওয়ামী লীগের সাবেক প্রেসিডিয়াম সদস্য এবং সাবেক খাদ্য ও পুনর্বাসন মন্ত্রী আব্দুল মমিনের স্ত্রী।

ডেপুটি স্পিকার তাঁর রূহের মাগফেরাত কামনা করেন এবং শোক-সন্তপ্ত পরিবার-পরিজন ও শুভানুধ্যায়ীদের প্রতি গভীর সমবেদনা জ্ঞাপন করেন।

উল্লেখ্য, আজ ভোর সাড়ে চারটার দিকে রাজধানীর পান্থপথের স্কয়ার হাসপাতালে তিনি শেষ নিঃশ্বাস ত‌্যাগ করেন (ইন্না লিল্লাহি ------ রাজিউন)। মৃত্যুকালে তাঁর বয়স হয়েছিল ৭৭ বছর।

#

শোয়াইব/পরীক্ষিৎ/রাসেল/মাহমুদা/কলি/মাসুম/২০২৩/১৪৩৫ ঘণ্টা

তথ্যবিবরণী নম্বর : ৭৪

**রেবেকা মমিন ছিলেন মানুষের সেবায় নিবেদিত এক প্রাণ**

**- মোস্তাফা জব্বার**

ঢাকা, ২৭ আষাঢ় **(১১ জুলাই) :**

নেত্রকোণা ৪ আসনের সংসদ সদ‌স‌্য রেবেকা মমিনের মৃত‌্যুতে গভীর শোক ও দুঃখ প্রকাশ করেছেন ডাক ও টেলিযোগাযোগ মন্ত্রী জনাব মোস্তাফা জব্বার।

মন্ত্রী আজ এক শোকবার্তায় রেবেকা মমিন-এর বর্ণাঢ‌্য রাজনীতিক জীবনের বিভিন্ন দিক তুলে ধরে বলেন, ষাটের দশকের রাজশাহী বিশ্ববিদ্যালয় ছাত্রলীগের সহসভাপতি হিসেবে রাজনীতি শুরু করেন রেবেকা মমিন। বিভিন্ন সময় দলের বিভিন্ন পদে থেকে দেশ ও মানুষের সেবায় নিবেদিত ছিলেন তিনি।

মন্ত্রী বলেন, তিনি জাতির জনক বঙ্গবন্ধু শেখ মুজিবুর রহমানের নামে গৃহহীন ও ভূমিহীনদের নিয়ে আদর্শ গ্রাম গড়ে তোলার জন্য মোহনগঞ্জের কাজিয়াহাটি মৌজায় পারিবারিক সম্পত্তি থেকে ১ একর ৬৪ শতক জমি দান করেন। রেবেকা মমিন মোহনগঞ্জে ডিগ্রী কলেজ, উচ্চবিদ্যালয়, মুক্তিযোদ্ধা কমপ্লেক্স, সাবরেজিস্ট্রি অফিস, বাজার, মসজিদ ও রেললাইন নির্মাণের জন্য শত শত কোটি টাকার সম্পত্তি বিনা শর্তে দান করেছেন। মন্ত্রী বলেন, রেবেকা মমিনের মৃত‌্যুতে দেশ একজন মহান রাজনীতিককে হারালো, নেত্রকোণাবাসি হারালো সুমহান এক নেতৃত্ব, ব‌্যক্তিগতভাবে আমি এবং আমার পরিবার হারিয়েছি একজন অতি আপনজন। তাঁর মৃত্যুতে যে শূন‌্যতার সৃষ্টি হয়েছে তা পূরণ হবার নয়।

মন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস‌্যদের প্রতি গভীর সমবেদনা জানান।

#

শেফায়েত/পরীক্ষিৎ/মাহমুদা/কলি/মাসুম/২০২৩/১২৫০ ঘণ্টা

তথ্যবিবরণী                                                                  নম্বর : ৭৩

**সচেতন হন, ডেঙ্গু প্রতিরোধ করুন**

ঢাকা, ২৭ আষাঢ় (১১ জুলাই) :

দেশব্যাপী ডেঙ্গু রোগের প্রকোপ বাড়ছে। আবহাওয়া অধিদপ্তর গতকাল সংবাদ বিজ্ঞপ্তিতে জানিয়েছে, আগের ২৪ ঘণ্টায় ডেঙ্গু আক্রান্ত হয়ে দেশের হাসপাতালগুলোতে ৮৮৯ জন ভর্তি হয়েছে।

ডেঙ্গু নিয়ে আতঙ্কিত না হয়ে সতর্ক থাকতে হবে, পরিবেশ পরিচ্ছন্নতার ওপর নজর দিতে হবে বলে পরামর্শ দিচ্ছে স্বাস্থ্য অধিদফতর। ডেঙ্গুর প্রকোপ মোকাবিলায় নিম্নলিখিত বিষয়গুলোর প্রতি লক্ষ্য রাখতে সংস্থাটি আহ্বান জানিয়েছে।

**ডেঙ্গুর লক্ষণ :**

শরীরের তাপমাত্রা ১০৪ ডিগ্রি হওয়ার পাশাপাশি নিম্নের ২টি লক্ষণ দেখা দিলে ডেঙ্গু সন্দেহে নিকটস্থ চিকিৎসকের পরামর্শ নিতে হবে।

• তীব্র মাথা ব্যথা • চোখের পেছনে ব্যথা • শরীরের পেশি ও জয়েন্টসমূহে ব্যথা

• বার বার বমি করার প্রবণতা • নাসিয়া গ্ল্যান্ড ফুলে যাওয়া • শরীরে র‌্যাশ ওঠা।

**তীব্র ডেঙ্গুর লক্ষণ :**

* ডেঙ্গু *হওয়ার* ৩ থেকে ৭ দিন পর হতে পারে;
* শরীরের তাপমাত্রা অস্বাভাবিক কমে যাওয়া, তীব্র পেট ব্যথা;
* ক্রমাগত বমি করা, বমির সাথে রক্ত যাওয়া, ঘন ঘন শ্বাস নেওয়া;
* শরীরে অবসাদ বোধ করা, অস্থিরতা বোধ করা।

**ব্যক্তিগত সতর্কতা :**

* ঘরের বা অফিসের বা কর্মস্থলের জানালা সবসময় বন্ধ রাখতে হবে;
* মশার কামড় থেকে বাঁচতে যতটা সম্ভব শরীর ঢেকে রাখতে পারে এমন পোশাক পরিধান করতে হবে।

**কমিউনিটির সচেতনতা বৃদ্ধি :**

* পরিবার, প্রতিবেশী ও কমিউনিটির মধ্যে ডেঙ্গু রোগ প্রতিরোধে সচেতনতা বাড়াতে হবে;
* পরিচ্ছন্নতা অভিযানে সকলকে সরাসরি যুক্ত হওয়ার জন্য সচেষ্ট হতে হবে।

**মশার প্রজনন রোধে নিম্নলিখিত কাজগুলো করতে হবে :**

* ঘরে ও আশেপাশের যে কোন পাত্রে বা জায়গায় মাঠ অথবা রাস্তায় পানি জমতে দেওয়া যাবে না;
* ব্যবহৃত পাত্রের গায়ে লেগে থাকা মশার ডিম অপসারণে পাত্রটি ব্লিচিং পাউডার দিয়ে ঘষে ঘষে পরিষ্কার করতে হবে;
* ফুলের টব, প্লাস্টিকের পাত্র, পরিত্যক্ত টায়ার, প্লাস্টিকের ড্রাম, মাটির পাত্র, বালতি, টিনের কৌটা, ডাবের খোসা বা নারিকেলের মালা, কন্টেইনার, মটকা, ব্যাটারি সেল ইত্যাদিতে এডিস মশা ডিম পাড়ে বিধায় এগুলো পরিষ্কার রাখতে হবে;
* পানি যাতে না জমে সেজন্য অব্যবহৃত পানির পাত্র ধ্বংস করতে হবে অথবা উল্টে রাখতে হবে;
* দিনে অথবা রাতে ঘুমানোর সময় অবশ্যই মশারি ব্যবহার করতে হবে;
* ডেঙ্গু হলে নিকটস্থ স্বাস্থ্য কেন্দ্রে দ্রুত যোগাযোগ করতে হবে।

#

পরীক্ষিৎ/কলি/আসমা/২০২৩/১১০০ ঘণ্টা

Handout Number : 72

**President's Message on the occasion of the**

**24th Convocation of North South University**

Dhaka, 11 July :

President Mohammed Shahabuddin has given the following message on the occasion of the 24th Convocation of North South University :

“On the auspicious occasion of 24th Convocation of North South University (NSU), I convey my heartfelt congratulation to the graduating students, their parents, faculty members and university authority for their efforts and contributions.

Education is the most important key to development and prosperity of a nation. Realizing the importance of education, government has put topmost priority in expanding higher education. Government under the dynamic leadership of Prime Minister Sheikh Hasina is committed to ensuring quality education to build the country developed, enlightened and as ‘Smart Bangladesh’. To materialize the ‘Vision-2041’ declared by Prime Minister we need wholehearted support and contribution from all walks of lives. Universities and all educational institutions have several vital responsibilities in imparting state of the art and quality education to prepare future leaders of the country imbued with patriotism, integrity and ethical values. I hope, NSU would give more efforts in nurturing critical thinking skills of students so that they can differentiate the right or wrong in their personal and social activities.

Convocation is a solemn and purposeful landmark event of student life. It recognizes performances and hard work of both students and universities. I urge upon the students graduating today, to apply the knowledge they earned for ne betterment of country and countrymen. I pray for their bright and successful future.

I wish the 24th Convocation of North South University a grand success.

Joi Bangla.

Khoda Hafez, May Bangladesh Live Forever.”

#

Hasan/Parikshit/Russel/Koly/Asma/2023/1100 hours